CELEX: 32009H0039
Language: mt
Date: 2008-12-22 00:00:00
Title: Rakkomandazzjoni tal-Kummissjoni tat- 22 ta' Diċembru 2008 dwar il-ħżin sikur tal-merkurju metalliku li ma għadux jintuża fl-industrija tal-kloralkali (notifikata taħt id-dokument numru C(2008) 8422)

20.1.2009   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 14/10
            
         RAKKOMANDAZZJONI TAL-KUMMISSJONI
   tat-22 ta' Diċembru 2008
   dwar il-ħżin sikur tal-merkurju metalliku li ma għadux jintuża fl-industrija tal-kloralkali
   (notifikata taħt id-dokument numru C(2008) 8422)
   (it-test bl-Ingliż biss huwa awtentiku)
   (2009/39/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea, u b’mod partikolari t-tieni inċiż tal-Artikolu 211 tiegħu,
   Billi:
   
               (1)
            
            
               Il-Kummissjoni adottat Strateġija Komunitarja Dwar il-Merkurju [titlu mhux uffiċjali] (1).
            
         
               (2)
            
            
               L-azzjoni 9 tal-Istrateġija tistipula l-ħżin tal-merkurju mill-industrija tal-kloralkali u tesiġi l-impenn tal-Kummissjoni li tesplora l-ambitu għal ftehim mal-industrija.
            
         
               (3)
            
            
               Fl-24 ta’ Ġunju 2005, il-Kunsill adotta Konklużjonijiet pożittivi dwar l-Istrateġija, fejn stieden lill-Kummissjoni ssegwi l-ħżin jew ir-rimi sikur tal-merkurju, inter alia mill-industrija tal-kloralkali, għal perjodu ta’ żmien konsistenti mat-tneħħija gradwali maħsuba għall-esportazzjonijiet tal-merkurju.
            
         
               (4)
            
            
               Fl-14 ta’ Marzu 2006, il-Parlament Ewropew adotta Riżoluzzjoni li laqgħet l-Istrateġija, fejn il-Kummissjoni ntalbet tieħu azzjoni biex tiżgura li l-merkurju kollu li ġej mill-industrija tal-kloralkali jinħażen b’mod sikur.
            
         
               (5)
            
            
               Il-Parlament Ewropew u l-Kunsill adottaw Regolament (KE) Nru 1102/2008 tat-22 ta' Ottubru 2008 dwar il-projbizzjoni ta’ esportazzjonijiet tal-merkurju metalliku u ta’ ċerti komposti u taħlitiet tal-merkurju u l-ħżin sikur tal-merkurju metalliku (2).
            
         
               (6)
            
            
               Euro Chlor, l-assoċjazzjoni tal-industrija tal-kloralkali fl-Ewropa, bl-appoġġ tal-kumpaniji membri tagħha, adottat impenn għall-ħżin sikur tal-merkurju li ma għadux meħtieġ fil-proċess ta’ produzzjoni tal-kloralkali (merkurju dekummissjonat). Il-kumpaniji kollha tal-industrija tal-kloralkali li joperaw fil-Komunità jistgħu jidħlu għal dan l-impenn b’termini oġġettivi u mhux diskriminatorji.
            
         
               (7)
            
            
               Il-Kummissjoni hija sodisfatta bil-garanziji mogħtija mill-Euro Chlor fl-impenn tagħha li jikkomplementa d-dispożizzjonijiet tar-Regolament.
            
         
               (8)
            
            
               L-impenn jissodisfa l-kriterji stipulati fil-Komunikazzjoni mill-Kummissjoni dwar il-Ftehimiet Ambjentali f’livell Komunitarju fil-Qafas tal-Pjan ta’ Azzjoni dwar is-Semplifikazzjoni u t-Titjib tal-Ambjent Regolatorju [titlu mhux uffiċjali] (3),
            
         B’DAN TIRRAKKOMANDA:
   1.   Il-membri tal-Euro Chlor kif ukoll kumpaniji oħra tal-industrija tal-kloralkali li joperaw fil-Komunità li se jaderixxu mal-Ftehim Volontarju tal-Euro Chlor dwar il-Ħżin Sikur tal-Merkurju Dekummissjonat għandhom jagħżlu l-faċilitajiet ta’ ħżin għall-merkurju dekummissjonat bl-akbar reqqa (i.e. merkurju metalliku li mhuwiex meħtieġ għall-operazzjoni futura tal-impjanti bbażati fuq il-proċess taċ-ċelluli tal-merkurju) u jiggarantixxu li jkollhom kuntratti stabbiliti mal-operaturi ta’ faċilitajiet ta’ ħżin ta’ dan it-tip li huma kklassifikati u awtorizzati għar-rimi ta’ skart perikoluż. Kuntratti ta’ dan it-tip għandhom ikunu bbażati fuq rekwiżiti oġġettivi u mhux diskriminatorji.
   2.   Il-membri tal-Euro Chlor għandhom jimpenjaw irwieħhom li jirrispettaw standard għoli ta’ rekwiżiti tekniċi f’dak li għandu x’jaqsam mar-restrizzjoni tal-merkurju, l-operazzjonijiet ta’ preparazzjoni u mili kif ukoll it-tagħbija u l-ħatt tal-kontejners.
   3.   L-Euro Chlor għandha tipprovdi dejta rilevanti relatata ma’ merkurju dekummissjonat fuq bażi annwali.
   Din ir-Rakkomandazzjoni hija indirizzata lill-Euro Chlor.
   
      Magħmula fi Brussell, 22 ta’ Diċembru 2008.
      
         
            Għall-Kummissjoni
         
         Stavros DIMAS
         
            Membru tal-Kummissjoni
         
      
   
   
      (1)  COM(2005) 20 finali, 28.1.2005.
   
      (2)  ĠU L 304, 14.11.2008, p. 75.
   
      (3)  COM(2002) 412 finali, 17.7.2002.